<classify> TUME ya Taifa ya Uchaguzi NEC imewahimiza wapiga kura wote waliojiandikisha kwenye daftari la kudumu la wapiga kura wanaoishi katika jimbo la Liwale mkoani Lindi na kata nne za Tanzania Bara, kujitokeza kwa wingi kupiga kura leo kuwachagua viongozi wanaowataka wawaongoze kwa kipindi cha takribani miaka miwili ijayo.Mwenyekiti wa Tume ya Taifa ya Uchaguzi, Jaji Semistocles Kaijage alisema hayo wakati akisoma risala ya uchaguzi mdogo wa jimbo hilo unaohusisha pia kata za Kibutuka katika Halmashauri ya Liwale, Kata ya Korongoni katika Halmashauri ya Manispaa ya Moshi na kata za Majengo na Kingori katika Halmashauri ya Meru.Uchaguzi mdogo wa ubunge katika jimbo la Liwale na udiwani katika kata nne za Tanzania Bara, unafanyika kutokana na sababu mbalimbali ikiwamo kujiuzulu kwa Mbunge Zuberi Kuchauka wa CUF na madiwani wa kata hizo na utahusisha wapiga kura 69,232 walioandikishwa na kutakuwa na vituo vya kupigia kura 192.Mbali ya Kuchauka ambaye alijiunga na Chama Cha Mapinduzi CCM na kuteuliwa kuwania tena jimbo hilo, wapo wagombea wengine wanne atakaoshindana nao leo.Jaji Kaijage amewataka kwenda kupiga kura bila hofu, woga, wasiwasi au ushawishi. Alisema chini ya Kanuni ya 3.1 b ya Maadili ya Uchaguzi wa Rais, Wabunge na Madiwani ya Mwaka 2015, serikali imepewa wajibu wa kuhakikisha kuwa kunakuwapo hali ya usalama, amani na utulivu katika kipindi chote cha uchaguzi.Aidha, amewataka wananchi, vyama vya siasa na wadau wote wa uchaguzi kushirikiana kuhakikisha viashiria vya kuvunjika amani na utulivu vinaepukwa ili uchaguzi utakaofanyika uwe huru, wazi na wa haki.Vivyo hivyo, viongozi wa vyama vya siasa, wagombea au wafuasi wao na wananchi kwa ujumla wajiepushe na vitendo vinavyoweza kusababisha fujo au vurugu katika vituo vya kupigia, kuhesabia na kujumlishia kura.Jaji Kaijage aliwataka wapiga kura kuondoka kwenye maeneo ya vituo vya kupigia kura baada ya kupiga kura na kujiepusha na mikusanyiko au mikutano katika maeneo ya vituo vya kupigia kura kwani vyama vya siasa vimeweka mawakala vituoni ambao watalinda maslahi ya vyama husika na wagombea wao.Alivikumbusha vyama vya siasa, wagombea, wananchi na watendaji wa uchaguzi kwa ujumla kuzingatia na kuheshimu matakwa na masharti ya Sheria za Uchaguzi, Sheria za Nchi, Kanuni na Maadili ya Uchaguzi wakati wa upigaji kura, kuhesabu, kujumlisha kura, na kutangaza matokeo.Alisema upigaji kura utafanyika kuanzia saa moja kamili asubuhi na kumalizika saa 10:00 jioni katika vituo vilivyotumika wakati wa Uchaguzi Mkuu wa mwaka 2015 .Alisema mawakala wanaruhusiwa kuwapo katika vituo vya kupigia kura na wanatakiwa kufuata na kuzingatia sheria, kanuni na taratibu zinazoongoza uchaguzi katika kipindi chote cha kupiga, kuhesabu, kujumlisha kura na kutangaza matokeo.  <topic>: KITAIFA 